CELEX: 32013D0809
Language: ro
Date: 2013-12-06 00:00:00
Title: 2013/809/UE: Decizia Consiliului din 6 decembrie 2013 de stabilire a poziției care urmează să fie adoptată de Uniunea Europeană în cadrul celei de a noua Conferințe ministeriale a Organizației Mondiale a Comerțului în ceea ce privește securitatea alimentară, gestionarea contingentelor tarifare și mecanismul de monitorizare

31.12.2013   
            
            
               RO
            
            
               Jurnalul Oficial al Uniunii Europene
            
            
               L 355/89
            
         DECIZIA CONSILIULUI
   din 6 decembrie 2013
   de stabilire a poziției care urmează să fie adoptată de Uniunea Europeană în cadrul celei de a noua Conferințe ministeriale a Organizației Mondiale a Comerțului în ceea ce privește securitatea alimentară, gestionarea contingentelor tarifare și mecanismul de monitorizare
   (2013/809/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 207 alineatul (4) coroborat cu articolul 218 alineatul (9),
   având în vedere propunerea Comisiei Europene,
   întrucât:
   
               (1)
            
            
               Uniunea Europeană acordă o importanță capitală funcționării și consolidării treptate a sistemului comercial multilateral și recunoaște necesitatea de a avansa negocierile comerciale multilaterale din cadrul rundei Doha. Succesul celei de a noua Conferințe ministeriale a Organizației Mondiale a Comerțului (OMC) este un pas necesar în vederea atingerii acestui obiectiv.
            
         
               (2)
            
            
               Dezvoltarea se află în centrul rundei de negocieri comerciale multilaterale de la Doha. La reuniunea sa din 31 iulie 2002, Consiliul general al OMC a aprobat recomandarea sesiunii extraordinare a Comitetului pentru comerț și dezvoltare (CCD) de a se institui un mecanism de monitorizare a tratamentului special și diferențiat. Obiectivul unui astfel de mecanism de monitorizare este facilitarea integrării în sistemul comercial multilateral a membrilor OMC în curs de dezvoltare și cel mai puțin dezvoltate.
            
         
               (3)
            
            
               Gestionarea eficientă a contingentelor tarifare și transparența în ceea ce privește utilizarea acestora este esențială pentru a garanta punerea în aplicare în mod corespunzător a angajamentelor anterioare luate în timpul Rundei Uruguay cu privire la accesul pe piață pentru produsele agricole. Negocierile derulate în cadrul OMC în 2013 au permis membrilor OMC să ajungă la un acord referitor la punerea în aplicare a unui mecanism de gestionare a contingentelor tarifare, care cuprinde dispoziții privind transparența și un mecanism în caz de subutilizare.
            
         
               (4)
            
            
               Membrii OMC ar trebui să aibă capacitatea de a pune în aplicare programele necesare în scopul securității alimentare, inclusiv deținerea de stocuri publice, în conformitate cu regulile OMC. Programele privind deținerea de stocuri publice în scopul securității alimentare trebuie să respecte condițiile specifice convenite între membrii OMC, pentru a nu denatura comerțul internațional. Negocierile derulate în cadrul OMC în 2013 au permis membrilor OMC să găsească o soluție adecvată referitoare la astfel de programe implementate de țările în curs de dezvoltare, sub forma unei înțelegeri între membri OMC care prevede să nu se conteste programele respective într-o anumită perioadă de timp, cu condiția ca ele să îndeplinească un anumit set de condiții („clauza de pace”).
            
         
               (5)
            
            
               Prin urmare, este oportun să se stabilească poziția care urmează să fie adoptată de Uniunea Europeană în cadrul celei de a noua Conferințe ministeriale a Organizației Mondiale a Comerțului în ceea ce privește securitatea alimentară, gestionarea contingentelor tarifare și mecanismul de monitorizare,
            
         ADOPTĂ PREZENTA DECIZIE:
   Articolul 1
   Poziția Uniunii Europene în cadrul celei de a noua Conferințe ministeriale a Organizației Mondiale a Comerțului în ceea ce privește securitatea alimentară, gestionarea contingentelor tarifare și mecanismul de monitorizare este de a sprijini adoptarea următoarelor proiecte de decizii ale OMC:
   
               —
            
            
               securitatea alimentară WT/MIN(13)/W/10;
            
         
               —
            
            
               gestionarea contingentelor tarifare WT/MIN(13)/W/11;
            
         
               —
            
            
               mecanismul de monitorizare WT/MIN(13)/W/17.
            
         de către cea de a noua Conferință ministerială a OMC.
   Articolul 2
   Prezenta decizie intră în vigoare la data adoptării.
   
      Adoptată la Bruxelles, 6 decembrie 2013.
      
         
            Pentru Consiliu
         
         
            Președintele
         
         D. BARAKAUSKAS